ಪತ್ನಿಯ ಓಡಾಟವನ್ನು ಪತ್ತೆ ಹಚ್ಚಲು ಸ್ಕೂಟಿಗೆ ಟ್ರ್ಯಾಕರ್ ಅಳವಡಿಸಿದ ಪತಿ

ಹೈದರಾಬಾದ್: ಪತ್ನಿಯ ಲೈವ್ ಲೊಕೇಶನ್ ತಿಳಿದುಕೊಳ್ಳಲು ಪತಿ ಸ್ಕೂಟಿಗೆ ಟ್ರ್ಯಾಕರ್ ಅಳವಡಿಸಿರುವ ಘಟನೆ ಹೈದರಾಬಾದ್‍ನಲ್ಲಿ ನಡೆದಿದೆ.

ವಿವೇಕ್ ವೀರೇಂದ್ರ ಸಿಂಗ್ (45) ಪತ್ನಿಯ ಸ್ಕೊಟಿಗೆ ಟ್ರ್ಯಾಕರ್ ಅಳವಡಿಸಿದ ವ್ಯಕ್ತಿ. ಸದ್ಯ ಪತಿ ಟ್ರ್ಯಾಕರ್ ಅಳವಡಿಸಿದ ವಿಚಾರವನ್ನು ತಿಳಿದ ಮಹಿಳೆ ಪೊಲೀಸ್ ಠಾಣೆಯ ಮೆಟ್ಟಿಲೇರಿದ್ದಾಳೆ.

ವಿವೇಕ್ ಹೈದರಾಬಾದ್‍ನ ಶ್ರೀನಗರ ಕಾಲೋನಿಯಲ್ಲಿ ತನ್ನ ಪತ್ನಿಯೊಂದಿಗೆ ವಾಸವಾಗಿದ್ದನು. ಆದರೆ ಈತನಿಗೆ ಬೇರೆ ಮಹಿಳೆಯೊಂದಿಗೆ ಸಂಬಂಧವಿತ್ತು. ಪತ್ನಿಗೆ ವಿಚ್ಛೇದನ ನೀಡಿ ಪ್ರಿಯತಮೆಯೊಂದಿಗೆ ಮದುವೆಯಾಗಲು ನಿರ್ಧರಿಸಿದ್ದನು. ಮಡದಿಗೆ ವಿಚ್ಛೇದನ ನೀಡಲು ಕೋರ್ಟಿಗೆ ಅರ್ಜಿಯನ್ನು ಹಾಕಿದ್ದನು. ಆದರೆ ಮಡದಿ ತನಗೆ ವಿಚ್ಛೇದನ ನೀಡಲು ಇಷ್ಟವಿಲ್ಲ ಎಂದು ಹೇಳಿದ್ದಳು. ಇದರಿಂದ ಕೋಪಗೊಂಡ ಪತಿ ಕಿರುಕುಳ ನೀಡಲು ಆರಂಭಿಸಿದ್ದನು. ಈ ಸಂಬಂಧ ಮಹಿಳೆ ದೂರು ದಾಖಲಿಸಿದ್ದಳು.

ಇತ್ತೀಚಿನ ದಿನಗಳಲ್ಲಿ ಆಕೆಯನ್ನು ಕೆಲವು ಮಂದಿ ಹಿಂಬಾಲಿಸುತ್ತಿರುವ ವಿಚಾರ ಆಕೆಯ ಗಮನಕ್ಕೆ ಬಂದಿದೆ. ಇದರಿಂದ ಅನುಮಾನಗೊಂಡ ಆಕೆ ತನ್ನ ಸ್ಕೂಟಿಯನ್ನು ಪರಿಶೀಲನೆ ಮಾಡಿದ್ದಾಳೆ. ಆಗ ಟ್ರ್ಯಾಕಿಂಗ್ ಅಳವಡಿಸಿರುವುದು ಬಯಲಾಗಿದೆ. ನಂತರ ಮಹಿಳೆ ಪತಿ ವಿವೇಕ್ ವಿರುದ್ಧ ಪೊಲೀಸ್ ಠಾಣೆಯಲ್ಲಿ ದೂರು ನೀಡಿದ್ದಾಳೆ.